Source: http://sodnapraksa.si/?doc-2012032113074321
Timestamp: 2018-07-21 11:04:07+00:00
Document Index: 7015800

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

UPRS sklep I U 855/2014
ECLI:SI:UPRS:2014:I.U.855.2014
UL0009317
Zdenka Štucin (preds.), Marjanca Faganel (poroč.), Petra Stanonik Bošnjak
JAVNI ZAVODI - RAZREŠITVE IN IMENOVANJA - UPRAVNI SPOR
javni zavod - RTV Slovenija - imenovanje generalnega direktorja - obnova postopka - zadržanje odločitve o imenovanju - začasna odredba - stvarna pristojnost - delovni spor
Generalnega direktorja RTV Slovenija imenuje Programski svet RTV Slovenija. Za spor o imenovanju generalnega direktorja (in za spor o uvedbi obnove postopka) je pristojno sodišče za delovne spore. (Upravno) sodišče tudi ni pristojno za odločanje o predlogu za izdajo začasne odredbe.
Upravno sodišče ni stvarno pristojno za odločanje o tožbi in o predlogu za izdajo začasne odredbe.
Zadeva se po pravnomočnosti tega sklepa odstopi v reševanje Delovnemu in socialnemu sodišču v Ljubljani.
Tožeča stranka je dne 19. 5. 2014 vložila tožbo, s katero izpodbija sklep Programskega sveta RTV Slovenija, s katerim je le-ta dovolil obnovo postopka izbire generalnega direktorja Javnega zavoda RTV Slovenija z dne 7. 7. 2014 ter odločil, da se postopek obnovi v delu izbirnega postopka, ki se nanaša na glasovanje o kandidatih, ki so predložili popolne in pravočasne vloge. Obenem je ugotovil, da ta sklep zadrži odločitev o izbiri A.A. – tožnice za generalno direktorico Javnega zavoda RTV Slovenija z dne 7. 4. 2014.
Tožnica obenem s tožbo vlaga predlog za izdajo začasne odredbe, s katero naj sodišče zadrži suspenzivne učinke sklepa o obnovi postopka, tako da se začne z dnem imenovanja 26. 5. 2014 izvrševati sklep o njenem imenovanju za generalno direktorico z dne 7. 4. 2014.
Upravno sodišče ni stvarno pristojno za odločanje v zadevi.
Tožena stranka je glede na 1. člen Zakona o Radioteleviziji Slovenije (v nadaljevanju ZRTVS-1) javni zavod in s tem vrsta zavoda na podlagi prvega odstavka 3. člena Zakona o zavodih (v nadaljevanju ZZ). Zanjo se torej uporabljajo tudi določbe ZZ, če kaj ni urejeno že v ZRTVS-1. V prvem stavku drugega odstavka 36. člena ZZ je določeno, da če imenuje direktorja zavoda organ republike, občine ali mesta, se zahteva za sodno varstvo vloži pri sodišču, pristojnem za upravne spore. V naslednjem stavku istega odstavka istega člena pa je še izrecno določeno, da je v vseh ostalih primerih pristojno sodišče, katerega pristojnost so delovni spori.
Generalnega direktorja RTV Slovenija imenuje Programski svet RTV Slovenija (9. alinea prvega odstavka 16. člena in 21. člen ZRTVS-1). Glede na navedeno določbo ZZ in glede na to, da ZRTVS-1 drugačnih določb ne vsebuje, je torej za spor o imenovanju generalnega direktorja (in s tem tudi za spor o uvedbi obnove tega postopka) pristojno sodišče za delovne spore. To pa pomeni, da za odločanje o tožbi v konkretnem primeru ni pristojno Upravno, temveč Delovno in socialno sodišče v Ljubljani.
S tem pa to (Upravno) sodišče tudi ni pristojno za odločanje o predlogu za izdajo začasne odredbe. Po četrtem odstavku 32. člena Zakona o upravnem sporu (v nadaljevanju ZUS-1) je namreč za izdajo začasne odredbe pristojno sodišče, ki je pristojno za odločitev o tožbi.
Zato je bilo potrebno na podlagi 19. in 23. člena ZPP v zvezi s prvim odstavkom 22. člena ZUS-1 odločiti tako, kot sledi iz izreka tega sklepa.
ZZ člen 1, 1/3, 36, 36/2.
ZRTVS-1 člen 16, 16/1, 16/1-9, 21.
ZUS-1 člen 32, 32/4.
P2RvYy0yMDEyMDMyMTEzMDc0MzIx